ORDE do 16 de marzo de 2011 de aprobación definitiva da modificación puntual das normas subsidiarias de planeamento de Monforte de Lemos na zona de Aceña Nova -río Cabe- Cobas, para a construción dunha ponte nova.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/03/2011

O Concello de Monforte de Lemos remite o referido proxecto de modificación puntual, para os efectos de obtención da aprobación definitiva prevista no artigo 85º.7 da Lei 9/2002, de ordenación urbanística e protección do medio rural de Galicia, en adiante LOUG.
O concello envía tres exemplares debidamente dilixenciados conforme son os aprobados provisionalmente. O proxecto, redactado polo arquitecto José Luis Sanmiguel Guerreiro, datado en xaneiro de 2010 e con visado do COAG do 25 de maio de 2010, está integrado por memoria e planos. Xuntan tamén un exemplar do expediente administrativo municipal composto de 178 folios.
I. Antecedentes.
Respecto da tramitación administrativa, constan no expediente as seguintes actuacións:
1. Decisión do 26 de marzo de 2009, da Dirección Xeral de Desenvolvemento Sostible, sobre a non necesidade de sometemento á avaliación ambiental estratéxica prevista dentro do procedemento integrado de aprobación dos instrumentos de planeamento urbanístico.
2. A Secretaría Xeral de Ordenación do Territorio e Urbanismo emitiu informe sobre esta modificación o 23 de xullo de 2009 e sinalou varias observacións.
3. O 5 de xullo de 2010, esta secretaría xeral emitiu informe favorable.
4. Certificación do secretario xeral municipal do 20-7-2010, da aprobación inicial da modificación mediante acordo adoptado polo Pleno do concello na súa sesión do 19 de xullo de 2010.
5. Cumpriuse co trámite de información pública mediante anuncios nos xornais La Voz de Galicia, os días 21 de xullo e 15 de agosto de 2010, e El Progreso os días 21 de xullo e 16 de agosto de 2010; así como no DOG do 27 de xullo e no do 23 de agosto de 2010 cunha corrección de erros. Non se presentaron alegacións.
6. Informe favorable da Dirección Xeral de Patrimonio Cultural do 18 de outubro de 2010.
7. Informe favorable da Confederación Hidrográfica do Miño-Sil do 27 de setembro de 2010.
8. Informe técnico do aparellador municipal emitido o día 4 de xuño de 2010, sobre a calidade técnica da ordenación proxectada para os efectos do establecido no artigo 85º.1 da LOUG.
9. Informe respecto da conformidade do plan coa lexislación vixente emitido polo secretario xeral do pleno o día 4 de xuño de 2010.
10. Certificación do secretario xeral do Pleno do Concello do 28 de novembro de 2010, relativa á aprobación provisional desta modificación puntual, mediante acordo adoptado polo Pleno do Concello na súa sesión do 4 de novembro de 2010.
11. Deuse audiencia aos concellos limítrofes: Quiroga, Bóveda, Pantón, O Saviñao, Sober, A Pobra de Brollón e Castro Caldelas, tal como exixe o artigo 85º.2, en relación co artigo 93º.4 da LOUG.
12. A Comisión Superior de Urbanismo, na súa sesión do 2 de marzo de 2011, acordou emitir informe favorablemente sobre a modificación puntual, ao abeiro do establecido no artigo 94º.4 da LOUG.
Á vista do indicado constátase que o expediente cumpre, respecto da documentación e tramitación administrativa, as determinacións contidas nos artigos 85º e 93º.4 da LOUG.
II. Análise e consideracións.
Logo de analizar a documentación remitida polo concello e vista a proposta literal que nesta mesma data eleva a Secretaría Xeral de Ordenación do Territorio e Urbanismo, púidose observar:
Monforte de Lemos dispón dunhas normas subsidiarias de planeamento de ámbito municipal -en diante NSP-, aprobadas definitivamente o 1 de outubro de 1985.
A modificación varía o trazado da futura vía de enlace entre a rúa Aceña Nova e o Camiño de Cobas (en parte sobre o río Cabe) -que pasa dos 10 metros previstos nas NSP a 12 metros no tramo da futura ponte e a 15 metros no resto-, ao tempo que amplía o tramo da rúa Acea Nova máis próximo á vía antedita -que pasa dos 10 metros das NSP a 15 metros.
Complementariamente reclasifica como solo urbanizable unha porción duns 942 m2 na marxe oeste da nova vía -clasificada como solo urbano e destinada a vías e a dotación polas NSP-, e propón unha nova vía en fondo de saco próxima ao estremo oeste do campo de fútbol dos Escolapios.
A ordenación resultante implica unha diminución duns 1.239 m2 de superficie edificable lucrativa en relación coa derivada da ordenación vixente; mentres que a superficie global dotacional (zonas verdes e equipamento) aumenta en 75 m2 de solo.
A finalidade principal da modificación é a de permitir a construción dunha nova vía -en parte configurada como ponte- cun trazado rectilíneo e máis ampla que a prevista nas NSP.
De conformidade co artigo 89º da LOUG, e o artigo 3º do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
1º Aprobar definitivamente a modificación puntual das NSM do Concello de Monforte de Lemos, na zona de Aceña Nova -río Cabe-Cobas, de acordo co artigo 85º.7 a) da Lei 9/2002, do 30 de decembro, de ordenación urbanística e protección do medio rural de Galicia.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10º e 46º da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92º da Lei 9/2002 e 70º da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao concello e publíquese no Diario Oficial de Galicia.
Santiago de Compostela, 16 de marzo de 2011.
Agustín Hernández Fernández de Rojas
Conselleiro de Medio Ambiente, Territorio
e Infraestruturas